Kalavõrgu püügikorda seadmisel tuli võrku rakendada - see seisnes valmiskootud võrgulina äärepaeltega ehk selistega varustamises. Võrgu rakendamist teostati nii võrguhargil, lauaserval, kui ka seina peal. Olenevalt piirkonnast ja võrgu tüübist võidi võrgulina ülemisele ja alumisele servale juurde kududa 2-5 silma kõrgune tugevamast lõngast rakekord, et selise külge kinnitatud lina võrgu kasutamisel rebenema ei hakkaks. Rakendamise käigus kinnitati rakekord tamsaga selise külge.Varem kanepist või jõhvist, hiljem puuvillast tehtud selised annavad võrgule tugevuse ja mõningase lõtvuse, sest võrk on selistest 25-30% pikem, mille tõttu võtab võrk püügiasendis kotja, võrgusilm aga rombja kuju, soodustades sellega kala nakkumist. Otstes ühendas ülemist ja alumist selist rind- ehk ainuspael. Üle võrgu otste jäeti pikemad seliste otsad - ainad - millega seoti võrgud üksteise, kupunööri või ankru külge. Rakendamisele järgneb ujukite paigaldamine ehk pullutamine ja raskuste külgesidumine ehk kivistamine.